Diari Oficial de la Generalitat Valenciana


Sumari del DOGV 5141, del 23-11-2005 (2005/12998)

ACORD de 4 d'octubre de 2005, de la Comissió Territorial d'Urbanisme de Castelló, relatiu a la modificació puntual del Pla general d'Onda relativa a canvi de qualificació en unes parcel·les.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5141

Data del DOGV
:   23-11-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/12796


Data del document
:   04-10-2005

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Onda
    * pla d'urbanisme

ACORD de 4 d'octubre de 2005, de la Comissió Territorial d'Urbanisme de Castelló, relatiu a la modificació puntual del Pla general d'Onda relativa a canvi de qualificació en unes parcel·les. [2005/X12408]
  
Vist l'expedient relatiu a la modificació puntual del Pla general d'Onda relativa a canvi de qualificació en unes parcel·les, i de conformitat amb els següents,
  
Antecedents
  
Primer. El Ple de l'Ajuntament d'Onda, en sessió de 26 de març de 2005, va acordar exposar al públic la modificació, la qual cosa es va dur a terme mitjançant anuncis publicats en el periòdic Levante de 19 de maig de 2005 i en el Diari Oficial de la Generalitat Valenciana de 8 de juny de 2005. Transcorregut el període d'informació al públic, durant el qual no es van formular al·legacions, el Ple va aprovar provisionalment la modificació en sessió de 25 de juliol de 2005.
  
Segon. El projecte consta de memòria i plànols.
  
Tercer. L'objecte de la modificació és canviar la qualificació urbanística de dues parcel·les emplaçades en el sòl urbà d'Onda:
  
- Canvi de qualificació en parcel·la ubicada al carrer Ronda.
  
Es tracta d'un solar municipal de 420 m2 de superfície que està qualificat com a residencial, però que en el qual en l'actualitat s'ubica el nou conservatori municipal de música i dansa. Amb la modificació la parcel·la es qualifica com a sòl dotacional.
  
- Canvi de qualificació en parcel·la situada al carrer Canonge Villar.
  
En aquesta parcel·la hi ha un edifici municipal que era usat com a biblioteca i centre de serveis socials, amb una superfície de 347 m2. En traslladar-se tots aquests serveis a la recentment inaugurada casa de cultura, aquest edifici ha quedat sense ús. Amb la modificació aquesta parcel·la queda qualificada com residencial.
  
La modificació disminueix lleument el sostre edificable, amb un lleu increment de sòl dotacional, en ser la primera d'aquestes dues parcel·les major que la segona.
  
Fonaments de dret
  
Primer. La tramitació d'aquesta modificació puntual del Pla general d'Onda s'ajusta al que estableix l'article 38 de la Llei 6/1994, de 15 de novembre, de la Generalitat Valenciana, reguladora de l'activitat urbanística (en endavant LRAU), com també en l'article 158 i següents del Reglament de planejament de la Comunitat Valenciana, aprovat pel Decret 201/1998, de 15 de desembre, (en endavant RPCV).
  
Segon. La documentació, està completa, en compliment del que disposa l'article 27 en relació amb el 55.1 de la LRAU, com també en l'article 45 i següents del RPCV.
  
Tercer. Com reiteradament ha establert la jurisprudència, l'ordenació detallada del sòl urbà o urbanitzable s'emmarca dins de la discrecionalitat del planejament urbanístic, i en aquests casos l'administració té àmplia llibertat per a triar, entre les alternatives possibles, la forma en què el territori ha de quedar ordenat. Així mateix, són les esmentades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de ser actuada per l'Ajuntament, des de la representació que li confereix la seua legitimació democràtica.
  
Segons ha assenyalat el Tribunal Constitucional en la sentència 51/2004, de 13 d'abril, ?la decisió sobre la configuració de l'assentament urbà municipal que consisteix el Pla d'urbanisme (marc regulador de l'espai físic de la convivència dels veïns) és una tasca compresa prioritàriament en l'àmbit dels interessos del municipi, i sobre aquella decisió es projecta, per tant, de forma especialment intensa les exigències de l'autonomia municipal?. Si bé és possible també la intervenció d'altres administracions públiques, per la imbricació d'interessos diversos que es projecten sobre el mateix territori municipal, aquesta intervenció ?no ha d'enfosquir el principi que l'ordenació urbanística del territori municipal és tasca que fonamentalment correspon al municipi, i que la intervenció d'altres administracions es justifica només en la mesura que concórreguen interessos de caràcter supramunicipal o controls de legalitat que, de conformitat amb el bloc de la constitucionalitat, s'atribueixen a les administracions supraordenades sobre les inferiors?.
  
La LRAU recull clarament aquestes idees. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació d'aquest interés formulada pel municipi des de la seua pròpia representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.
  
La modificació que s'examina es justifica en criteris de racionalitat i no s'oposa a cap precepte legal, per la qual cosa n'escau l'aprovació definitiva.
  
Quart. Sense perjudici de l'anterior, ha de recordar-se a l'Ajuntament que el canvi de qualificació de la parcel·la municipal situada al carrer Canonge Villar, que perd la seua condició de sòl dotacional per a passar a tenir un aprofitament lucratiu residencial, comportarà la referida parcel·la passe a integrar-se en el patrimoni municipal del sòl. En aquest sentit, ha de recordar-se que l'article 90.2 del Text refós de la llei sobre règim del sòl i ordenació urbana aprovat pel Real decret legislatiu 1346/1976, de 9 d'abril, aplicable com a dret supletori, estableix que ?quan resulten inclosos en el pla béns de propis, quedaran afectats al patrimoni municipal del sòl?.
  
D'aquesta manera, aquesta parcel·la quedarà afecta als fins propis del patrimoni municipal del sòl previstos en l'article 100 de la LRAU. A més, l'Ajuntament d'Onda haurà de sol·licitar la seua inscripció en el Registre autonòmic de patrimonis públics del sòl, en els termes establits en l'article 101 de la LRAU.
  
Cinqué. La Comissió Territorial d'Urbanisme, a proposta del director general de Planificació i Ordenació Territorial, és l'òrgan competent per a resoldre sobre l'aprovació definitiva dels plans generals ?i de les seues modificacions- de municipis de menys de 50.000 habitants, de conformitat amb el que disposa l'article 39 per remissió de l'article 55.1, de la Llei reguladora de l'activitat urbanística, en relació amb l'article 10.a) del Reglament dels òrgans urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat.
  
Per raó de tot el que antecedeix, la Comissió Territorial d'Urbanisme de Castelló acorda:
  
Aprovar definitivament la modificació puntual del Pla general d'Onda 1/2005, relativa a canvi de qualificació en parcel·les situades als carrers Ronda i Canonge, i recordar a l'Ajuntament d'Onda que la parcel·la sítia al c/ Canonge quedarà afecta al patrimoni municipal del sòl, en els termes asenyalats en el fonament de dret quart.
  
Contra aquest acord, que no posa fi a la via administrativa, pot interposar-se recurs administratiu d'alçada, en el termini d'un mes, davant la secretària autonòmica de Territori i Medi Ambient de la Conselleria de Territori i Habitatge, això sense perjudici d'utilitzar qualsevol altre recurs que es considere oportú.
  
Castelló de la Plana, 4 d'octubre de 2005.- El secretari de la Comissió Territorial d'Urbanisme: Fernando Renau Faubell.